नई दिल्ली. कांग्रेस कोर ग्रुप की शनिवार को हुई बैठक में मुख्य रूप से छत्तीसगढ़ की घटना के बाद नक्सलियों के आक्रामक रुख से निबटने पर चर्चा की गई। सूत्रों के अनुसार, इस मुद्दे पर तकरीबन दो घंटे तक चर्चा हुई और यह तय हुआ कि नक्सली जिस तरीके से हिंसा पर आमादा हैं और निर्दोषों की जान ले रहे हैं, उसके बाद उनसे बातचीत के सारे रास्ते फिलहाल बंद किए जाएं।
गृह मंत्री शिंदे ने खुफिया विभाग की तमाम रिपोर्टों, राज्य प्रशासन की ओर से दी गई सूचनाओं और गृह मंत्रालय की आंतरिक रिपोर्ट से कोरग्रुप को अवगत कराया। कांग्रेस अध्यक्ष सोनिया गांधी खुद शिंदे को कई बार निर्देश देती नजर आईं। उन्होंने गृह मंत्री से साफ कहा कि नक्सलियों ने लोकतांत्रिक व्यवस्था पर न सिर्फ हमला किया है बल्कि हमने इतने दिन उनसे बातचीत के लिए अपना रुख नरम रखा, उस फैसले पर भी सवालिया निशान लगाया है। सोनिया के इस तर्क से मनमोहन भी सहमत थे। इसी दौरान शिंदे ने एंटनी से सेना की ओर से लॉजिस्टिक मदद की भी मांग की।
सूत्रों ने बताया कि वैसे तो तमाम मांगें मान ली गई हैं, लेकिन सोनिया ने कोरग्रुप में कहा कि हम इस विषय पर घटक दलों से भी विचार करेंगे। जाहिर है कि नक्सलवाद से निबटने के लिए केंद्र और राज्य की एकजुटता के साथ-साथ राजनीतिक एकजुटता की भी जरूरत है। सोमवार को होने वाली यूपीए की बैठक में इस पर अंतिम फैसला होगा। उस फैसले के बाद नक्सलियों के खिलाफ अभियान को और तेज किया जाएगा। कोर ग्रुप में छत्तीसगढ़ के नक्सली हमले के बाद भाजपा की ओर से किए जा रहे आरोप-प्रत्यारोप की भी निंदा की गई। सोमवार को सरकार इस विषय में महत्वपूर्ण फैसला लेगी और मंगलवार को केंद्रीय मंत्रिमंडल की बैठक में इस पर व्यापक चर्चा होगी।
hin_Deva hin_Deva hin_Deva